Norge har aldri hatt dyrere drivstoffpriser: Her er bensinen dyrere enn i Norge

Høye bensinpriser og dårlig vær topper listen over tema som verdens befolkning klager mest over, i følge Bloomberg. Her kan du se en oversikt over hvor du må betale mest for én liter.

Tyrkia har verdens dyreste bensin. Bildet er tatt på ferietur i sommer av pressetalsmann Knut Hilmar Hansen i Statoil Fuel & Retail Norge AS. På skiltet står det at èn liter bensin kostet 4,86 tyrkiske lira. Hvis gjennomsnittlig vekslingskurs for juli benyttes, tilsvarte dette 15,16 kroner. Vis mer byoutline Foto: Knut Hilmar Hansen

Publisert: Oppdatert: 11. september 2013 12:38 , Publisert: 11. september 2013 06:40

Så dyrt at det gjør vondt å fylle? Det amerikanske nyhets- og markedsdatabyrået Bloomberg har nylig publisert sin halvårlige «Pain at the pump»-oversikt, hvor de sammenligner bensinpriser i land verden over.

Den viser at Tyrkia så vidt topper listen foran Norge ved utgangen av første halvår i år, gitt at vi ser på absolutt priser. I begge landene kostet én liter av den billigste varianten av blyfri bensin rundt 15,30 kroner.

Høye avgifter i Tyrkia. Årsaken til at Tyrkia har fått så dyr bensinpris, skyldes at tyrkiske myndigheter i de siste årene har økt avgiftene på forbruksvarer generelt og drivstoffpriser spesielt.



I følge Verdensbanken er det bare rundt 60 prosent av den arbeidende befolkningen i Tyrkia som betaler inntektsskatt, så da er en indirekte skattlegging helt nødvendig for å få inn inntekter til staten.

Les også:Høyeste prisforskjell mellom bensin og diesel på 20 år



Over tre kroner billigere i Danmark. Av de 60 nasjonene som ble undersøkt, havner våre naboland Sverige, Finland og Danmark på hhv sjette, ellevte og femtende plass. I Danmark var for eksempel bensinen over 20 prosent billigere enn i Norge.

Venezuela, hvor litersprisen var på 6 øre, befinner seg i motsatt ende av skalaen. For å fylle en full tank på 50 liter måtte du bare ut med 3 kroner der.



Her er et utdrag fra listen:

Figuren viser en rangering over hvor i verden bensinprisen er dyrest og billigst i kroner og øre. Tyrkia var så vidt dyrere enn Norge, men mens en tyrker i gjennomsnitt må bruke 8,6 prosent av sin dagslønn for å kjøpe èn liter bensin behøver nordmannen kun å bruke 0,9 prosent. Vis mer byoutline Kilde: Bloomberg

Oljeanalytiker langer ut. I følge oljeanalytiker Oddvar Bjørgan i SpareBank 1 Markets er det interessant at Norge både har den høyeste bensinprisen i verden og at den er så soleklart mye høyere enn de andre landene som nettoeksporter olje.



Oddvar Bjørgan i SpareBank 1 Markets Vis mer byoutline Fotograf Ørnelund As

– Mens alle andre oljeeksporterende land ønsker å la befolkningen få direkte nytte av oljeoverskuddet gjennom lave bensinpriser, ønsker man i Norge primært å samle inn mest mulig penger til Staten, sier Bjørgan.



Han begrunner dette med at det sannsynligvis er morsommere for politikerne å ha direkte kontroll over mest mulig penger.



– Da bensinavgiften ble innført i 1933 var den ment å skulle betale for eksterne skadevirkninger av bilbruk. I tillegg var den helt klart en skatt på de rike. I dag rammer bensinavgiften folk flest, mener analytikeren i SpareBank 1 Markets.

Les også (krever innlogging):Hybridbil er lønnsomt



Liten andel i forhold til lønnen. Tabellen over er rangert i forhold til absolutte priser i kroner og øre, men det er også interessant å se prisene i forhold til kjøpekraften i hvert enkelt land.



Det er kun innbyggerne i Luxemburg som har høyere gjennomsnittslønn enn oss nordmenn. Så selv om det føles ut som et stort innhugg i lommeboken når vi fyller opp tanken, er det stort sett mye verre andre steder i verden.



Ta for eksempel India og Pakistan. Der må en gjennomsnittlig innbygger ut med nesten en tredjedel av dagslønnen sin for å få råd til å kjøpe én liter bensin.

Les også:Se opp for denne bompengefellen



Pressetalsmann Knut Hansen i Statoil Fuel & Retail Norge sier at prisen på drivstoff er ganske billig i forhold til inntektsnivået i Norge. Vis mer byoutline Foto: statoil

Ingenting å klage over. – Nordmenn har høye drivstoffpriser i kroner og øre, men lave drivstoffpriser sammenlignet med andre land målt mot kjøpekraft, sier pressetalsmann Knut Hilmar Hansen i Statoil Fuel & Retail Norge AS.

– Gjennomsnittsfamilien fyller rundt 1000 liter drivstoff per år, så prisvariasjonene på drivstoff gir ikke store utslag for de aller fleste, legger han til.

Han forklarer at pumpeprisen i Norge består normalt av rundt 30 prosent innkjøpspris, 60 prosent avgifter og en bruttomargin til selskapene på opptil 10 prosent.



Selskapenes andel skal dekke alle kostnader til transport, lagring og markedsføring samt fortjeneste til stasjon og drivstoffselskap.

Billigere drivstoff fra i dag. I perioden 2. september og frem til i dag har vi hatt tidenes høyeste drivstoffpriser i Norge, hvor veiledende pris for bensin har ligget på 15,86 kr/l og 14,50 kr/l for diesel.



Fra og med onsdag 11. september (i dag) settes prisen ned med 15 øre for bensin og 5 øre for diesel.

Tidligere rekordnotering for bensin var i perioden 28. mars til 18. april 2012 med 15,68 kr/l, mens diesel var sist på sitt høyeste 16. - 22. januar 2012 med 14,28 kr/l.

Les også:Sjekk når det er billigst å fylle tanken



NB! Denne artikkelen ble re-publisert og grunnet en teknisk feil ble dessverre noen av kommentarene i kommentarfeltet slettet. Dine Penger beklager.

Følg Dine Penger på Facebook!

